

**Raport analitic privind ocuparea forței de muncă și tendințele pieței muncii 2024**

**Observatorul pieței muncii și managementul performanței**

**Cuprins**

[Capitolul I. Prezentare generală a contextului macroeconomic 3](#_Toc138064730)

[Indicatori macroeconomici 3](#_Toc138064731)

[Capitolul II. Piața forței de muncă (conform datelor BNS) 4](#_Toc138064733)

[2.1. Caracteristicile demografice ale populației 4](#_Toc138064734)

[2.2. Piața forței de muncă conform indicatorilor ocupaționali 6](#_Toc138064735)

[2.2.1. *Populația de 15 ani și peste după participarea la activitatea economică* 6](#_Toc138064736)

[2.2.2. *Populația în afara forței de muncă*. 10](#_Toc138064738)

[2.2.3. *Tinerii NEET*. 11](#_Toc138064739)

[2.2.4. Ocuparea informală. 12](#_Toc138064740)

[2.3. Piața forței de muncă conform datelor administrative ale Agenției Naționale pentru Ocuparea Forței de Muncă (ANOFM). 12](#_Toc138064741)

[2.3.1. *Analiza șomajului înregistrat* 12](#_Toc138064742)

[2.3.2. *Șomeri plasați în câmpul muncii*. 15](#_Toc138064743)

[2.3.3. *Locuri vacante* 15](#_Toc138064744)

[2.3.4. *Salarii.* 18](#_Toc138064745)

[Capitolul III. Politicile pieței muncii 18](#_Toc138064747)

[3.1. *Măsuri active ale pieței muncii* 18](#_Toc138064748)

3.2. *Măsuri pasive ale pieței muncii*…….…………………………………………………………………..……………….21

[Capitolul IV. Concluzii. 22](#_Toc138064749)

# 

# Capitolul I. Prezentare generală a contextului macroeconomic

## Indicatori macroeconomici

În 2024, **Produsul Intern Brut (PIB**) a stagnat, înregistrând o creștere nesemnificativă de doar 0,1% față de 2023, fără a reuși să recupereze pierderile din criza din 2022, când economia s-a contractat cu 4,6%. Consecințele complexe ale războiului în țara vecină continuă să afecteze negativ economia Republicii Moldova. În plus, episoadele tot mai frecvente de secetă reduc și mai mult potențialul economic și de export al țării, afectând perspectivele de creștere pe termen mediu.

**Producția industrială a scăzut cu 1,1% față de 2023, principalul factor fiind declinul industriei prelucrătoare (-4,5%).** Cea mai afectată ramură a fost fabricarea uleiului de floarea-soarelui, care s-a redus de 2 ori, contribuind negativ cu -5,3 p.p. În schimb, unele ramuri industriale au înregistrat creșteri, precum industria metalurgică, tipărirea, industria chimică, fabricarea mobilei, a echipamentelor electrice, a construcțiilor metalice și a produselor din minerale nemetalice (inclusiv cimentul și articolele din beton).

**Condițiile climaterice nefavorabile (seceta și arșița din vară) au determinat scăderea volumului producției agricole.** În anul 2024 aceasta s-a diminuat cu 14,6% comparativ cu anul 2023, însumând cca 41,4 mild. lei. Astfel, producția vegetală a scăzut cu 22,9% în anul 2024, iar producția animalieră a înregistrat creștere (+5,7%), impulsionată de evoluțiile pozitive în întreprinderile agricole.

**Cererea pentru serviciile de transport a fost în creștere.** Conform datelor statistice, în anul 2024, numărul pasagerilor transportați, precum și volumul mărfurilor transportate au fost în creștere cu +12,5% și 2,2%, respectiv.

**Comerțul intern a înregistrat un rezultat anual pozitiv în 2024, deși în a doua jumătate a anului s-au observat semne de încetinire.** Veniturile din vânzări în comerțul de bunuri cu amănuntul au crescut cu 9,9% în anul 2024, în sectorul de prestare a serviciilor populației cu 15,7%, în sfera serviciilor prestate întreprinderilor cu 5%, iar comerțul cu ridicata practic a stagnat (+0,7%).

**Investițiile private s-au revigorat după descreșterile constante din ultimii doi ani.** În anul 2024 volumul investițiilor în active imobilizate s-a majorat cu 7,9%, însumând 35,2 mild lei. Investițiile proprii ale agenților economici, după diminuarea considerabilă din anul 2023, au înregistrat o creștere cu 14,8%, datorită promovării politicilor de stimulare a investițiilor. Au fost în creștere și investițiile finanțate din străinătate (+33,6%), din credite și împrumuturi interne (+32,2%) și din sursele fondului rutier (+8,1%).

**Presiunile inflaționiste s-au intensificat spre finalul anului.** Rata inflației anuală (decembrie 2024 față de decembrie 2023) a constituit 7%, depășind intervalul de variație a țintei inflației stabilite de BNM (5% +/- 1,5%). Seceta din vară, majorarea tarifelor la gaz în luna decembrie și deprecierea monedei naționale au fost factorii principali cu efect pro-inflaționist.

**Câștigul salarial mediu lunar brut a înregistrat o creștere de 9% în termeni reali.** În anul 2024, acesta a atins 14096,7 lei pentru un salariat din economia națională, marcând o majorare de 14,1% față de 2023 în termeni nominali. Exprimat în valută străină, câștigul mediu lunar echivalează cu aproximativ 732 de euro sau 792 de dolari SUA. În sectorul bugetar, câștigul salarial mediu lunar a fost de 11 961,8 lei, în creștere cu 14,5% nominal și 9,4% real. În sectorul real al economiei, acesta a ajuns la 14 829,2 lei, înregistrând o majorare de 13,9% în termeni nominali și 8,8% în termeni reali.

În anul 2024, **veniturile disponibile ale populației** în medie pe lună au constituit 5283,8 lei pe o persoană. În termeni reali (cu ajustarea la indicele mediu anual al prețurilor de consum) veniturile populației au înregistrat o majorare cu 2,7% fața de anul 2023. Câștigurile salariale reprezintă cea mai importantă sursă de venit a populației, cu o pondere de 55,8% în veniturile totale, înregistrând o creștere cu 3,3 puncte procentuale față de anul 2023.

**Minimul de existență** în anul 2024 a constituit în medie pe lună pentru o persoană 2963,8 lei, în creştere faţă de anul 2023 cu 3%.

**Rata șomajului** (ponderea șomerilor BIM în forța de muncă) la nivel de țară în anul 2024 a constituit 4%, fiind mai mică cu 0,6 p.p. față de anul 2023 (4,6%).

# Capitolul II. Piața forței de muncă (conform datelor BNS)

## 2.1. Caracteristicile demografice ale populației

Conform datelor Biroului Național de Statistică (BNS), numărul preliminar al populației Republicii Moldova cu reședința obișnuită (populație rezidentă, care cuprinde persoanele ce au locuit în ultimele 12 luni pe teritoriul Republicii Moldova (indiferent de absențele temporare)) la 01.01.2024, a constituit **2423,3 mii** persoane, în scădere cu **69,0 mii** persoane (cu 2.8%) mai puţin față de începutul anului precedent.

Populația feminină, la fel ca și în anii precedenți, este dominantă. Conform estimărilor, la începutul anului 2024, populația feminină a constituit **1293,8** mii persoane sau **53,4%** din populația țării. Totodată, populația masculină a reprezentat **1129,5** mii persoane sau **46,6%** din populația țării.

***Fig. 2.1.1. Populația cu reședință obișnuită la 1 ianuarie (2019-2024)*** milioane

Sursa: BNS

În structura pe grupe de vârstă a populației cu reședință obișnuită la 01.01.2024 cea mai mare pondere (de 8,17%) au avut-o persoanele din grupa vârstă 35-39 de ani, fiind într-o ușoară descreștere (cu 0,05 p.p) comparativ cu anul precedent (8,15% la începutul anului 2023). Aceeași grupă de vârstă a avut cea mai mare pondere și în rândul populației masculine (8,4%), în timp ce în rândul populației  feminine cea mai mare pondere a avut-o grupa de vârstă 60-64 ani (8,2%). Din grupele de vârstă tinere și adulte, grupa de vârstă 20-24 ani a înregistrat ponderea cea mai mică de circa 4,48% (Figura 2.1.2).

***Fig. 2.1.2. Distribuția populației cu reședință obișnuită, pe grupe de vârstă,***

***la 1 ianuarie 2023 și 2024,%***

Sursa: BNS

**Vârsta medie** a populaţiei la 1 ianuarie 2024, a crescut cu 0,6 ani comparativ cu anul precedent (de la 40,5 ani la 41,1 ani). Vârsta medie a populaţiei feminine a constituit 42,9 ani, fiind cu 3,8 mai mare față de vârsta medie a populaţiei masculine (39,1 ani).

**Piramida populației,** la începutul anului 2024, arată clar un model de micșorare a populației la vârstele de 20-29 ani, ceea ce reflectă efectul cumulativ al ratelor migrației nete negative pentru adulții tineri din ultimele decenii.

***Fig. 2.1.3. Populația cu reședință obișnuită la 1 ianuarie 2024, pe vârste și sexe (date provizorii)***

Sursa: BNS

## ****Coeficientul îmbătrânirii populației**** (populația cu vârstă de 60 de ani și peste la 100 locuitori) la începutul anul 2024 este estimat la 25,2 persoane la 100 locuitori, comparativ cu 24,1 persoane în anul 2023.

## 2.2. Piața forței de muncă conform indicatorilor ocupaționali

### 2.2.1. Populația de 15 ani și peste după participarea la activitatea economică

### (forța de muncă, populația ocupată și șomerii)

**Participarea la forța de muncă**. Conform rezultatelor Anchetei forței de muncă (AFM**)**, în anul 2024 forța de muncă (populația activă),care include populația ocupată plus șomerii, a constituit **889,1 mii** persoane, fiind în descreștere cu **4,3%** față de anul 2023.

Ponderea femeilor (51,0%) în cadrul forței de muncă este ușor superioară celei a bărbaților de 49%, iar ponderea persoanelor economic active din mediul rural a fost de 50,3%, depășind puțin ponderea celor din mediul urban de 49,7%.

**Rata de participare la forța de muncă a populației de 15 ani și peste** *(proporția forței de muncă de 15 ani și peste în populația totală de aceeași categorie de vârstă)* a constituit **44,5%**, fiind în descreştere față  de valoarea anului precedent (45,1%). Acest indicator a atins valori mai înalte în rândul bărbaţilor – **47,7%** în comparație cu femeile – **41,7%.** Ratele respective pe medii au constituit – **51,2%** în mediul urban și – **39,3%** în mediul rural. Pentru categoria de vârstă 15-29 ani, rata de participare la forța de muncă a constituit – **32,1%,** la persoanele de 15-34 ani – **41,9%** și la grupa de vârstă de 15-64 ani – **54,6%.** Valoarea acestui indicator pentru populația în vârstă de muncă conform legislației naționale a fost de – **58,2%.**

***Fig. 2.2.1.1. Rata de participare la forța de muncă pe sexe și medii, anii 2023 și 2024,%***

Sursa: BNS

**Populația ocupată** de 15 ani și peste pentru anul 2024 a constituit **853,9 mii** persoane, fiind în descreştere cu **3,7%**, comparativ cu anul precedent. Ca și în cazul populației economic active, ponderea femeilor nu o depășește cu mult pe cea a bărbaților (51,02% femei, și respectiv, 49,0% bărbați), iar ponderea persoanelor ocupate din mediul rural a fost puțin mai mare față de cea a persoanelor ocupate din mediul urban (50,4% mediul rural și respectiv, 49,6% mediul urban).

**Rata de ocupare a populației de 15 ani și peste** *(proporția persoanelor ocupate în vârstă de 15 ani și peste față de populația totală din aceeași categorie de vârstă)* a fost de **42,7**, fiind în descreștere față de nivelul anului precedent (43,1% în 2023). Rata de ocupare a bărbaților (45,9%) a fost mai înaltă în comparație cu cea a femeilor (40,0%) şi în mediul urban (49,1%) mai mare faţă de mediul rural (37,8%) (Figura 2.2.1.2). Rata de ocupare a populației în vârstă aptă de muncă 15-64 ani a fost de 52,3%, iar în categoria de vârstă 15-29 ani acest indicator a înregistrat valoarea de 29,8%.

***Fig. 2.2.1.2. Rata de ocupare pe sexe și medii, anii 2023 și 2024,%***

Sursa: BNS

Analiza ratelor de ocupare pe grupe de vârstă evidențiază cele mai mari discrepanțe la persoanele cu vârsta de 25-34 ani atât pe sexe (cu 10,9 p.p. discrepanță mai mare pentru bărbați), cât și pe medii de reședință (cu 17,4 p.p. mai mare pentru mediul urban). Totodată, diferențe mari în aspect de gen sunt înregistrate și la grupa de vârstă 55-64 ani (cu 8,3 p.p. mai mare pentru bărbați), iar după medii  de reședință la grupa de vârstă 45-44 ani (cu 9,9 p.p. mai mari pentru urban). O rată de ocupare mai mare la femei față de bărbați se înregistrează la persoanele cu vârsta cuprinsă între 35-44 ani și 45-54 ani (cu 2,9 p.p. și respectiv cu 2,1 p.p) (Figura 2.2.1.3).

***Fig. 2.2.1.3. Rata de ocupare pe sexe și medii, 2024, %***

|  |  |
| --- | --- |
|  |  |

Sursa: BNS

Din distribuția pe **activități** **economice** se observă, că în sectorul agricol au activat **18,1%** (în 2023 20,9%), iar în activitățile non-agricole au activat **81,9%**, anul precedent fiind 79,1%. Ponderea persoanelor ocupate în*Industrie* a constituit – **13,4%** (în anul 2023–14,4%), inclusiv în *Industria prelucrătoare* – 11,3%, (în 2023 – 12,2%), iar în *Construcții* –**7,5%** (în 2023 - 7,1%). În sectorul *Servicii*au activat 61,0% din totalul persoanelor ocupate, ponderea acestora fiind în creştere comparativ cu anul 2023 (57,6% ) (Figura 2.2.1.4).

***Fig. 2.2.1.4. Distribuția populației ocupate după activități economice, anii 2023 și 2024***

|  |  |
| --- | --- |
|  |  |

Sursa: BNS

Dacă ne referim la repartizarea populației ocupate după activitățile economice în aspect de regiune, putem menţiona faptul, că domeniul *Servicii* predomină în toate regiunile statistice, înregistrând valori cuprinse între **45%** și **79%**, în domeniile *Industriei*și *Construcțiilor*  o pondere mai mare în regiunea Centru (16% *Industrie* și respectiv, 10% *Construcții*), iar domeniul *Agricultură, silvicultură şi pescuit*  – în regiunea Nord cu 38% (Figura 2.2.1.6). Comparativ cu anul precedent populația ocupată a crescut în toate regiunile în domeniul *Servicii*, în restul regiunilor nu sunt schimbări majore.

Repartizarea populației ocupate pe **forme de proprietate** arată că sectorul privat a absorbit **63,5%** din populația ocupată, și numai **36,5%** sectorul public.

***Fig. 2.2.1.6. Distribuția populației ocupate pe regiuni statistice și după activități economice, 2023-2024,%***

|  |  |
| --- | --- |
|  |  |

Sursa: BNS

Structura populației ocupate după **statutul profesional** relevă că marea majoritate a populaţiei ocupate o constituie salariații – **81,1%** din totalul populației ocupate (2023-79,5%), urmaţi de lucrătorii pe cont propriu (14,8%) şi lucrătorii familiali neremuneraţi (4,1%).

Structura populației ocupate după statutul profesional relevă că marea majoritate a populaţiei ocupate o constituie salariații – **81,1%** din totalul populației ocupate (2023-79,5%), urmaţi de lucrătorii pe cont propriu (14,8%) şi lucrătorii familiali neremuneraţi (4,1%).

Analizând repartizarea populației ocupate după nivelul de studii, se observă că ponderile cele mai mari reveneau persoanelor cu nivel superior de instruire – **30,4%** (dintre care 59,5% erau femei) şi celor cu nivel secundar-profesional – **21,4%** (dintre care 35% erau femei). Ponderea persoanelor cu nivel mediu de specialitate a constituit – **14,1%** (dintre care 58,8% erau femei), iar a celor cu nivel liceal/mediu/general – **14,8%** şi gimnazial, respectiv– **19,3%.**

***Fig. 2.2.1.7. Populația ocupată după nivelul de instruire anii 2023 și 2024(%)***

Sursa: BNS

Numărul **șomerilor BIM** în anul 2024 a constituit **35,2 mii** persoane fiind în descreștere comparativ cu anul precedent (**42,6 mii**). Din repartizarea șomerilor BIM după nivelul de instruire (Figura 2.2.1.8), se observă că ponderile cele mai înalte o au cei cu nivelul de instruire gimnazial **26,7%** (2023- 26,2%) și respectiv superior **23,9%** (2023 -16,8%), urmați de cei cu nivel secundar-profesional **22,2%** (2023-27,2%). Comparativ cu anul precedent, ponderea celor cu nivel de instruire gimnazial a rămas practic la același nivel, iar cei cu studii superioare a crescut cu 7 p.p. și cu 5 p.p a celor cu nivelul de instruire secundar-profesional.

***Fig. 2.2.1.8. Distribuția șomerilor BIM după nivelul de instruire 2023-2024, mii persoane***

Sursa: BNS

Dacă, ne referim la distribuția șomerilor pe grupe de vârstă se constată, că cea mai mare pondere o deține grupa de vârstă 35-44 ani (**28%**), urmată de grupa de vârstă 25-34 ani cu **23%,** 45-54 ani (**21%)**, 55-64 ani cu **14%**, 15-24 ani cu **13%** şi cei mai puțini cu vârsta de 65 ani și peste cu **0,6%**. Repartizarea pe sexe și medii a șomerilor relevă că, în anul 2024, preponderent în numărul total al șomerilor erau femeile – **53%** (2023-45%), iar în aspect rural-urban ponderile au fost diferențiate (**52%** în urban față de **48%** în rural).

**Rata șomajului** *(ponderea șomerilor BIM în forța de muncă)* la nivel de țară a înregistrat valoarea de **4,0%,** fiind în descreştere comparativ cu anul 2023 (4,6%). Rata șomajului la femei în mediul urban a fost de **4,1%,** iar la bărbați în mediul rural de **3,8%**. În funcție de vârstă, rata șomajului în rândul persoanelor cu vârsta de 15-24 ani a constituit **9,8%**, iar în categoria de vârstă 15-29 ani acest indicator a avut valoarea de **7,1%.**

***Fig. 2.2.1.9. Rata șomajului pe sexe și medii, anii 2023 și 2024, %***

Sursa: BNS

Analiza șomerilor BIM după durata aflării în șomaj ne oferă informații despre tendințele disponibilității șomerilor de a-și găsi un loc de muncă. Șomerii care s-au aflat în șomaj de lungă durată (12 luni și peste) în anul 2024 au reprezentat **15% (5,4 mii)** din totalul șomerilor, din care bărbații aflaţi în şomaj de lungă durată reprezentau **39%,** iar femeile **61%**.Pe medii de reședință proporțiile au fost destul de distorsionate, în mediul rural şomerii de lungă durată au constituit **42%**, iar in mediu urban **58%.** Ponderea cea mai mare din totalul şomerilor de lungă durată **1,7** **mii** persoane a constituit-o şomerii cu vârsta de 35-44 ani.

***Fig. 2.2.1.10. Distribuția șomerilor după durata șomajului, anii 2023 şi 2024, mii persoane***

Sursa: BNS

### 2.2.2. Populația în afara forței de muncă.

Populația în afara forței de muncă de 15 ani și peste, în anul 2024, a constituit **1110,2 mii** persoane sau **55,5%** (rata de inactivitate) din totalul populației de aceeași categorie de vârstă, (în 2023, a constituit 1129,9 mii și respectiv, 54,9% din total populație). În funcție de sexe, ponderea femeilor (**57,0%**) a fost mai înaltă în comparație cu cea a bărbaților (**43,0%**), iar ponderea persoanelor inactive din mediul rural a fost mai mare ca ponderea din mediul urban (62,2% și, respectiv 37,8%).

***Fig. 2.2.2.1. Populația în afara forței de muncă după categorii, anii 2023 și 2024, %***

|  |  |
| --- | --- |
|  |  |

Sursa: BNS

Repartizarea persoanelor inactive de 15 ani și peste pe categorii de inactivitate arată că cea mai mare pondere – **42,6%** revine categoriei **pensionarilor**. Aceștia sunt urmați de grupul**elevilor și studenților**(14,1%) și grupul **persoanelor care îngrijesc de familie***(*persoanele casnice 10,5%). În rândul altor persoane inactive se mai regăsesc persoanele care nu doresc să lucreze și nu caută un loc de muncă în Moldova, deoarece deja **au un loc de muncă peste hotare sau care planifică să lucreze peste hotare**(10,1% comparativ cu 8,8% în 2023). Un alt grup îl formează persoanele (declarate de gospodării) ca fiind **plecate peste hotare la lucru sau în căutare de lucru pentru o perioadă mai mică de un an** (5,6% sau 62,8 mii), numărul celor din urmă fiind în descreștere cu 25,5% față de anul 2023 (respectiv 7,3% sau 82,9 mii). Restul este format din alte categorii de populație în afara forței de muncă (Figura 2.2.2.1). În aspect de regiune populaţia în afara forţei de muncă denotă o descreştere comparativ cu anul precedent în mun. Chișinău și Nord, iar în Centru și Sud avem o creștere ușoară (Figura 2.2.2.2).

***Fig. 2.2.2.2. Populația în afara forței de muncă pe regiuni statistice, anii 2023 și 2024, %***

Sursa: BNS

### 2.2.3. Tinerii NEET.

Un indicator foarte important în analiza pieţei muncii este categoria tinerilor NEET (tinerii care nu sunt angajați și nici nu sunt cuprinși în procesul de învățământ sau de instruire). În anul 2024, numărul tinerilor NEET a constituit **136,7** mii persoane, din care: **13,5%** constituietinerii cu vârsta de 15-24 ani, **21,9%** din categoria de 15-29 ani și respectiv **25,4%** din rândul celor de 15-34 ani. Comparativ cu anul 2023, acest indicator s-a micșorat pentru toate vârstele (Figura 2.2.3.1).

***Fig. 2.2.3.1. Ponderea tinerilor NEET pe grupe de vârstă și sexe, anii 2023 și 2024, mii persoane***

Sursa: BNS

### 2.2.4. Ocuparea informală.

**Munca nedeclarată** în rândul salariaților a constituit **5,8%**, fiind în descreştere față de nivelul anului precedent (7,1% în 2023). Practica de angajare fără perfectarea contractelor individuale de muncă (în baza unor înțelegeri verbale) este mai frecventă printre bărbați (7,6%), decât printre femei (4,2%). Cele mai mari ponderi ale salariaților, care lucrează doar în baza unor înțelegeri verbale, sunt estimate în *Agricultură* (56,3%), *Construcții* (17,9%), *Comerț* (6,4%) și *Industrie* (5,0%).

În **sectorul informal** în anul 2024 au lucrat **14,8%** din totalul persoanelor ocupateîn economie (în anul 2023 - 16,2%). Ponderea persoanelor care au avut un **loc de muncă informal** a constituit **20,6%** din totalul persoanelor ocupate (în anul 2023 – 23,0%). În sectorul agricol ocuparea informală a constituit **64,4%** (în anul 2023 – 66,6%), iar în sectorul non-agricol – **10,9%** (în anul 2023 – 11,4%). Cea mai mare pondere a persoanelor ocupate informal în activitățile non-agricole este înregistrată în *Construcții* (63,3% din totalul persoanelor ocupate în construcții).

Din numărul persoanelor ocupate informal, salariații au alcătuit **23,7%**. Din totalul salariaților – 6,0% au avut un loc de muncă informal și, în același timp, au primit salariul „în plic”, iar cele mai mari ponderi ale acestora se estimează pentru activitățile din *Agricultură* (56,2%), *Construcții* (18,3%) și *Comerț* (6,5%).

## 2.3. Piața forței de muncă conform datelor administrative ale Agenției Naționale pentru Ocuparea Forței de Muncă (ANOFM).

2.3.1. Analiza șomajului înregistrat*.*

Conform bazei de date a ANOFM, pe parcursul anului 2024 au fost înregistrate în căutarea unui loc de muncă 59,3 mii persoane, din care 50,2% sunt femei, iar 20% sunt persoane cu vârsta mai mare de 55 ani. Din numărul total de persoane în căutarea unui loc de muncă (59,3 mii) au fost înregistrați cu statut de șomeri **18,8 mii** persoane, ceea ce a constituit o scădere cu **29%** față de anul 2023.

Din numărul total al șomerilor înregistrați pe parcursul anului 2024 – **62%** (2023 – 64%) nu aveau o calificare profesională. Pe parcursul ultimilor ani numărul acestora este în scădere.

Analizând structura șomerilor înregistrați pe grupe de vârstă, se atestă că cei mai mulți șomeri au fost cu vârsta cuprinsă între 35–49 ani (**42%)**, urmați de cei cu vârsta 25–34 ani (**19%**), 50–55 ani și 56+ ani cu câte **15%** și cei de 16–24 ani cu **9%**. Comparativ cu anul precedent, a crescut cu 3 p.p. ponderea celor cu vârsta cuprinsă între 35-49 ani și cu 1 p.p. a celor de 16-24 ani, iar ponderea persoanelor de 56+ ani a scăzut cu 4 p.p. (Figura 2.3.1.1).

***Fig. 2.3.1.1. Șomeri înregistrați după vârstă și nivelul de studii, %***

|  |  |
| --- | --- |
|  |  |

Sursa: Baza de date ANOFM

Examinând structura șomerilor după studii se observă o preponderență a persoanelor cu nivelul de studii primar/gimnazial –**51%** din total șomeri înregistrați. Comparativ cu anul precedent se observă un trend ascendent (Figura 2.3.1.1) a persoanelor cu studii superioare ce se adresează la serviciile STOFM (cu 3 p.p.) și o scădere a ponderii persoanelor cu nivelul de studii primar/gimnazial (cu 2 p.p).

Din numărul total al șomerilor înregistrați, **78%** (14646 persoane)sunt persoanele, care au provenit din muncă (**47**% – bărbați, **53**% – femei), iar **22%** sunt persoanele pentru prima dată în căutarea unui loc de muncă (**51**% – bărbați, **49**% – femei). Comparativ cu anul precedent, a scăzut ponderea celor pentru prima dată în căutarea unui loc de muncă cu 5 p.p. și a crescut respectiv cei proveniți din muncă. La fel, a crescut ponderea femeilor provenite din muncă cu 5 p.p.

În distribuția șomerilor proveniți din muncă (14646 persoane) pe activități economice (după ultima angajare), se atestă că cei mai mulți (Figura 2.3.1.4) au activat în *Alte activități de servicii* (**29%**), urmați de *Industrie* (**10%**), *Comerț cu ridicata și amănuntul* (**9%**), *Administrație publică și apărare* cu **8%** și *Agricultură, silvicultură și pescuit* (**7%**).Comparativ cu anul 2023, ca pondere din numărul total al persoanelor provenite din muncă, a scăzut semnificativ ponderea persoanelor provente din *Agricultură, silvicultură și pescuit* și *Administrație publică și apărare*.

***Fig. 2.3.1.4. Șomeri înregistrați după activități economice (după ultima angajare), %***

Sursa: Baza de date ANOFM

Din total proveniți din muncă (14646), **76%** erau muncitori și **24%** - slujbași. Comparativ cu anul precedent, a scăzut ponderea muncitorilor cu 5 p.p. și respectiv a crescut cea a slujbașilor.

În distribuția pe sexe, se constată că ponderea bărbaților(**48%**) s-a situat în perioada analizată sub cea înregistrată în rândul femeilor (**52%**). Comparativ cu anul precedent în aspect de gen, a scăzut ponderea bărbaților, care se adresează în căutarea unui loc de muncă (de la 52% la 48%) și a crescut cea a femeilor de la 48% la 52%.

Evoluția lunară a șomajului înregistrat în anul 2024 evidențiază oscilații lente a acestuia pe tot parcursul anului, fiind în număr mai mic în perioada caldă a anului, iar începând cu luna septembrie numărul șomerilor care s-au înregistrat la subdiviziunile teritoriale de ocupare a forței de muncă (Figura 2.3.1.2) a fost în creștere, cu o scădere majoră în decembrie.

***Fig. 2.3.1.2. Șomeri înregistrați în 2024 pe luni, pers.***

Sursa: Baza de date ANOFM

După medii de reședință ponderea persoanelor din mediul rural (**59%**) a fost superioară celei din mediul urban (**41%**). Comparativ cu anul 2023, ponderea șomerilor din mediul rural a scăzut cu 4 p.p. Dinamica ultimilor ani atestă o tendință de scădere a ponderii șomerilor din mediul rural. Situația șomajului înregistrat diferă de la un raion la altul, evoluțiile nefavorabile ale acestuia fiind determinate, în principal, de dezvoltarea economică inegală la nivel teritorial. După regiuni statistice (Figura 2.3.1.3), cei mai mulți șomeri s-au înregistrat în zona Nord (**31%**), iar cei mai puțini în mun. Chișinău (**12%**). Comparativ cu anul 2023, în aspect regional, ca pondere din total șomeri înregistrați, avem o creștere cu 4 p.p. în regiunea Sud, Chișinău și Centru cu 1 p.p. și o scădere cu 6 p.p în Nord.

***Fig. 2.3.1.3. Șomeri înregistrați pe regiuni statistice, persoane***

Sursa: Baza de date ANOFM

Analizând numărul șomerilor din baza de date după durata aflării în șomaj se atestă că majoritatea lor – **80%** stau în evidență până în 6 luni, –**15%** stau în evidență 6–12 luni, – 4% (12–24 luni) și –1% peste 24 luni. Conform vârstei, în șomaj de lungă durată (mai mult de 12 luni) sunt cu precădere persoanele cu vârsta de 50+ ani (**47%**), care se încadrează mai greu în câmpul muncii, iar cel mai puțin stau în evidență cei cu vârsta cuprinsă între 16-29 ani (**10%**). Comparativ cu anul precedent, a scăzut cu 7 p.p. ponderea persoanelor cu vârsta de 50+ și a crescut a celor de 16–29 ani, care stau în evidență mai mult de 12 luni. La fel a scăzut cu 10 p.p și cei care stau în evidență 6–12 luni.

2.3.2. Șomeri plasați în câmpul muncii.

Din numărul total de persoane adresate în căutarea unui loc de muncă (59,3 mii), au fost plasate în câmpul muncii **16,7 mii** persoane, din care 17% sunt persoanele cu vârsta de 55+, câte 1% migranți reveniți de peste hotare și respectiv persoane cu dizabilități. Din total persoane plasate, 7172 sunt șomerii înregistrați, ceea ce constituie 38% din numărul total de șomeri înregistrați.

Comparativ cu anul precedent, ponderea șomerilor plasați în câmpul muncii din numărul șomerilor înregistrați pe parcursul anului 2024 a crescut cu 4 p.p. Plasarea în câmpul muncii pe an ce trece devine tot mai dificilă, având în vedere ponderea mare (**62%**) a persoanelor fără o calificare profesională, inclusiv a celor cu studii primare/gimnaziale (**51%**). Acești şomeri sunt cu probleme de integrare profesională și necesită măsuri suplimentare pentru a fi integraţi pe piaţa muncii, una din ele fiind profilarea şomerilor**.** În rezultatul profilării s-a identificat o pondere mai mare – **41%** a șomerilor care necesită intensitate scăzută a serviciilor, – **40%** o dețin șomerii care necesită intensitate medie a serviciilor, și – **19%** sunt șomerii care necesită intensitate înaltă a serviciilor. Comparativ cu anul precedent, a crescut cu 7 p.p. numărul șomerilor care sunt mai pregătiți pentru piața muncii și a scăzut cu 10 p.p. numărul celor care necesită intensitate înaltă a serviciilor.

În anul 2024 STOFM au elaborat planuri individuale de angajare (PIA) pentru 9006 șomeri sau **48%** din totalul șomerilor înregistrați și **51%** din totalul șomerilor profilați. Totodată, din numărul total al șomerilor pentru care s-au elaborat PIA – 3254 șomeri (**19%**) au fost plasați în câmpul muncii. Din numărul total de şomeri plasaţi în câmpul muncii (7172) persoanele provenite din muncă au fost plasate în câmpul muncii cu o pondere de **84%** (6054 persoane).

Persoanele pentru prima dată în căutarea unui loc de muncăalcătuiesc **16%** din total plasați, din care 58% sunt bărbați şi 42% femei.

Deși, 51% din total șomeri înregistrați aveau studii primare/gimnaziale, totuși 36% din ei au fost plasați în câmpul muncii sau 48% din total șomeri plasați.

După medii de reședință, persoanele din mediul rural s-au angajat cu o pondere de **60%**, iar cele din mediul urban cu **40%**. Comparativ cu anul precedent, a scăzut ponderea persoanelor din mediul rural plasate în câmpul muncii cu 3 p.p. Se angajează mai ușor șomerii din mediul rural vizavi de cei din urban, deoarece cei din mediul rural acceptă locuri vacante mai puțin atractive, cei din mediul urban având cerințe mai mari.

2.3.3. Locuri vacante*.*

În anul 2024 în baza de date a ANOFM au fost înregistrate **33,1** mii locuri vacante de la cca **4,3 mii** de angajatori. Comparativ cu anul precedent (Figura 2.3.3.1), numărul de locuri vacante a crescut ușor (3%), iar numărul șomerilor înregistrați și plasați în câmpul muncii a scăzut cu 29% și 20% respectiv.

***Fig. 2.3.3.1. Șomeri înregistrați, plasați și locuri vacante înregistrate***

Sursa: Baza de date ANOFM

După activități economice (Figura 2.3.3.2), cele mai multe locuri sunt din *Alte activități de servicii*(38%), *Comerț cu ridicata și amănuntul; întreținerea și repararea autovehiculelor și motocicletelor (12%),*  *Industrie* (11%), *Agricultură, silvicultură și pescuit* (10%) și *Administrație publică și apărare* (8%), etc.

***Fig. 2.3.3.2. Locuri vacante înregistrate după activități economice,%***

Sursa: Baza de date ANOFM

Comparativ cu anul precedent, se observă o creștere semnificativă a numărului de locuri de muncă vacante în *Administrație publică și apărare cu 4 p.p., Alte activitățți de servicii* cu 3 p.p., *Comerț cu ridicata și amănuntul* cu 1 p.p., dar și o scădere în unele activități economice: *Industrie* cu 2 p.p. și *Agricultură, silvicultură și pescuit* cu 1 p.p. (Figura 2.3.3.2).

Conform **ocupațiilor** (Tabelul 1) ponderea cea mai mare din numărul total de locuri de muncă vacante o ocupă *Muncitorii necalificați* (**23,3%**), urmate de locurile pentru *Muncitorii calificați* *și asimilați* (**20,1%**). Ce ține de *șomeri*, cea mai mare pondere o constituie *Muncitorii necalificați* (**27,6%**). Analizând corelarea între cererea și oferta forței de muncă pe ocupații se observă o discrepanță semnificativă între ofertă și cererea angajatorilor, în mod special semnalând o lipsă acută a forței de muncă calificate. Locurile de muncă vacante la ocupația *Muncitori calificați,* depășește oferta cu cca 10 p.p. Pe de altă parte *Muncitorii necalificați* înregistrați în baza de date a ANOFM, depășesc cererea cu cca 4 p.p. În concluzie, se atestă o discrepanță majoră în ceea ce privește competențele forței de muncă de pe piață și cele solicitate de angajatori.

**Tab. 1. Locuri vacante înregistrate și șomeri înregistrați,**

**conform ocupațiilor clasificate după grupa majoră, pondere**

|  |  |  |  |  |  |
| --- | --- | --- | --- | --- | --- |
| **Anul** | | **2023**  Locuri vacante | **2024**  Locuri vacante | **2023** Șomeri | **2024**  Șomeri |
| **Total, din care conform grupei majore (%):** | | **32217** | **33126** | **26507** | **18831** |
| **1** | **Legislatori, funcționari și manageri** | 1,8 | 4,2 | 1,5 | 2,8 |
| **2** | **Specialiști în diverse domenii de activitate** | 8,4 | 12,3 | 5,9 | 8,2 |
| **3** | **Tehnicieni și alți specialiști cu nivel mediu de calificare** | 7,1 | 6,9 | 3,8 | 4,7 |
| **4** | **Funcționari administrativi** | 3,3 | 5,8 | 1,8 | 2,4 |
| **5** | **Lucrători în domeniul serviciilor și comerț** | 14,5 | 12,7 | 7,7 | 9,0 |
| **6** | **Lucrători calificați în agricultură, silvicultură, acvacultură, pescuit și vânătoare** | 1,4 | 1,8 | 1,3 | 1,3 |
| **7** | **Muncitori calificați și asimilați** | 26,6 | **20,1** | 9,8 | 10,2 |
| **8** | **Operatori la mașini, asamblori de mașini** | 12,0 | 12,8 | 6,0 | 6,9 |
| **9** | **Muncitori necalificați** | 24,8 | **23,3** | 32,4 | **27,6** |
|  | **Persoane pentru prima dată în căutarea unui loc de muncă și fără o calificare** | X | X | 28,1 | 23,3 |

Sursa: Baza de date ANOFM

Comparativ cu anul precedent (Tabelul 1) a crescut cererea de *Specialiști în diverse domenii, Funcționari administrativi și Legislatori, funcționari și manageri.* Ce ține de *Muncitori calificați* a scăzut cererea cu cca 7 p.p. O scădere ușoară se atestă la *Muncitori necalificați* și *Lucrători în domeniul serviciilor și comerț,* ceea ce denotă o schimbare a trend-lui din ultimii ani.

Principalele ocupații/meserii în care s-a înregistrat un număr semnificativ de locuri de muncă vacante în anul 2024, dar și au fost declarate de angajatori în mod repetat pe parcursul anului au fost: medic, asistent medical/asistentă medicală, contabil/contabilă, cusător/cusătoreasă, conducător/conducătoare auto, vânzător/vânzătoare, bucătar/bucătăreasă, electrogazosudor, precum și muncitor necalificat/muncitoare necalificată, hamal. Aceleași ocupații/meserii s-au regăsit în top și în 2023.

Pe **regiuni** o situație mai echilibrată între cerere și ofertă se constată în regiunile Nord și Centru, iar în regiunile mun. Chișinău și Sud se atestă o discrepanță semnificativă între cerere și ofertă (Figura 2.3.3.3.). Comparativ cu anul precedent a crescut cererea forței de muncă în regiunea Nord și Centru, iar în mun. Chișinău și Sud se atestă o scădere a cererii de forță de muncă. Oferta forței de muncă în regiunea Sud a crescut semnificativ (5 p.p.), iar în regiunea Nord a scăzut cu 6 p.p.

***Fig. 2.3.3.3. Distribuția locurilor de muncă vacante și a șomerilor pe regiuni***

Sursa: Baza de date ANOFM

Comparativ cu anul 2023 în regiunile Nord și Centru a crescut numărul locurilor de muncă vacante înregistrate, iar în Sud și mun. Chișinău s-a diminuat (Figura 2.3.3.3).

Între cererea (locuri vacante) și oferta forței de muncă (șomerii) pe ocupații dezagregate pe raioane există o discrepanță atât din punct de vedere geografic, cât și în ceea ce privește competențele forței de muncă și cele solicitate de angajatori. Un echilibru între cererea și oferta forței de muncă a fost în raioanele Dondușeni, Edineț, Florești, Rîșcani, Sîngerei, Anenii Noi, Dubăsari, Hîncești, Ialoveni, Basarabeasca și UTAG. O discrepanță semnificativă se atestă în mun. Chișinău, urmat de mun. Bălți, Ungheni, Strășeni, Criuleni, Fălești și Ocnița, unde cererea de forță de muncă depășește cu mult oferta, existând o capacitate mai mare de absorbție a forței de muncă disponibilă, angajatorii confruntându-se cu un deficit accentuat de forță de muncă. Iar în raioanele Căușeni și Taraclia numărul șomerilor înregistrați depășește cu mult numărul de locuri de muncă vacante și astfel conduc la bariere în absorbția pe piața muncii a numărului mare de șomeri înregistrați, oferta forței de muncă devenind în exces față de cerere. După regiuni statistice, cele mai multe locuri de muncă vacante au fost înregistrate în mun. Chișinău –33%, urmat de regiunea Nord –26%, Centru –24%, și regiunea Sud cu 17% (Figura 2.3.3.4).

***Fig. 2.3.3.4. Locuri vacante înregistrate pe regiuni statistice, %***

Sursa: Baza de date ANOFM

Având în vedere că **30%** din numărul total de locuri de muncă vacante sunt pentru slujbași și **70%** pentru muncitori, respectiv și distribuția locurilor după studii reflectă acest lucru. Astfel, cele mai multe locuri de muncă vacante înregistrate solicită studii primare/gimnaziale (**39%**), urmate de liceale/medii generale (**27%**), secundar-profesionale (**14%**), superioare (**14%**) și medii speciale (**6%**). Comparativ cu anul 2023, locurile vacante pentru slujbași au crescut de la 21% la 30%, iar cele pentru muncitori au scăzut de la 79% la 70%.

Cele mai multe locuri vacante au fost înregistrate în luna octombrie (3832), iar cele mai puține în luna decembrie (1203).

Pe **medii de reședință**, ponderea locurilor de muncă vacante rămâne în continuare concentrată în mediul urban (**87%**), în cel rural fiind – **13%**. Comparativ cu anul precedent avem aceleași valori și tendințe.

Gradul de ocupare a locurilor de muncă vacante a constituit în 2024 – **80,9%**.

2.3.4. Salarii.

În clasificarea locurilor de muncă vacante după **salarii** (Figura 2.3.4.1) se atestă modificări semnificative în comparație cu anul precedent, indicând un trend pozitiv. Astfel, locurile vacante cu salarii mai mari de **5000 lei** s-au majorat de la **62%** la **74%**, iar cele negociabile au scăzut de la **38%** la **26%**.

***Fig. 2.3.4.1. Locuri vacante conform salariilor,%***

# Sursa: Baza de date ANOFM

# Capitolul III. Politicile pieței muncii

## 3.1. Măsuri active ale pieței muncii

ANOFM prin intermediul subdiviziunilor teritoriale implementează următoarele măsuri active de ocupare a forței de muncă:

**Formarea profesională** a șomerilor prin cursuri pe bază de voucher asigură implementarea prevederilor art. 32 din Legea nr.105/2018 cu privire la promovarea ocupării forţei de muncă și asigurarea de șomaj de către ANOFM prin intermediul subdiviziunilor teritoriale pentru ocuparea forței de muncă. Cursurile de formare profesională se realizează în cadrul prestatorilor de formare profesională publici sau privați, care au programe de formare profesională acreditate sau autorizate provizoriu la meseriile/profesiile/specialitățile incluse în Nomenclatorul domeniilor de formare profesională și al meseriilor/profesiilor, Nomenclatorul domeniilor de formare profesională al specialităților și calificărilor pentru învățământul profesional tehnic postsecundar și postsecundar nonterțiar și Clasificatorul ocupațiilor din Republica Moldova. Pentru implementarea măsurii de formare profesională prin cursuri pe bază de voucher au fost contractați 24 de prestatori de servicii de formare profesională, care au avut disponibile pentru instruire 54 meserii /profesii /programe de formare profesională.

Pe parcursul anului 2024, au fost înmatriculați 587 șomeri la cursuri de formare profesională pe bază de voucher. În aceeași perioadă, au absolvit cursurile de formare profesională **691** şomeri (inclusiv șomeri care au fost înmatriculați la cursuri în anul 2023).

Cele mai solicitate profesii/meserii pentru cursuri de formare profesională pe bază de voucher de către șomeri pe parcursul anului 2024 au fost: contabil/contabilă (105), operator/operatoare introducere, validare și prelucrare date (78), frizer/frizeriță (75), bucătar/bucătăreasă (57), cofetar/cofetăreasă (49), coafor/coafeză (49), etc.

Ca rezultat al absolvirii cursurilor de formare profesională pe bază de voucher, au fost plasați în câmpul muncii **572** șomeri (**83%** din total absolvenți) sau cu 17 p.p mai puțin ca în 2023.

A fost elaborată **platforma Voucher** pentru formarea profesională a șomerilor. Platforma va simplifica semnificativ procesul de obținere a unui voucher la serviciile de formare profesională, proces care va digitaliza procesul cap-coadă. Platforma va permite emiterea voucherelor utilizând resursele electronice, înregistrarea și validarea prestatorilor de servicii de formare, crearea electronică a grupelor de studii, precum și administrarea acestora.

Conform legislației în vigoare, la finalizarea cursurilor de formare profesională se efectuează evaluarea satisfacției beneficiarilor de cursuri. Astfel, fiecare șomer la finalizarea cursurilor trebuie să completeze un chestionar de evaluare a cursului. Datele obținute din chestionar sunt utilizate pentru evaluarea prestatorilor de servicii de formare profesioanlă, precum și pentru îmbunătățirea procesului de selectare a lor din rândul celor disponibili de a participa în măsura de formare profesională prin cursuri pe bază de voucher. În 2024, din cei 691 de absolvenți au completat chestionarul 569 șomeri (82,3%). În rezultatul analizei chestionarelor, se atestă ca cca 86% au rămas foarte mulțumiți de curs, iar cca 18% au încheiat un contract de muncă după absolvire.

Pe parcursul anului 2024 au fost înmatriculați la **instruirea la locul de muncă în cadrul unității** **57** șomeri, dintre ei, au absolvit 27 șomeri, inclusiv persoanele care au început instruirea în anul 2023. Din total șomeri absolvenți, 18 au fost femei (65%).

Conform vârstei, cei mai mulți beneficiari ai măsurii de formare profesională prin instruire la locul de muncă în cadrul unității sunt tineri cu vârsta cuprinsă între 16-34 ani – 41% (11 persoane, 8 femei), 59% sunt persoane cu vârsta 35-54 ani ani (16 persoane, 13 femei).

Cele mai solicitate profesii/meserii pentru instruire la locul de muncă în cadrul unității pe parcursul anului 2024 au fost: bucătar/bucătăreasă – 20 persoane absolvente (74%), cusător/cusătoreasă – 2 persoane, electrician/electrician în construcții (3 persoane) și mecanic/mecanică auto – 2 persoane.

Pe parcursul anului 2024, instruirea practică a șomerilor-cursanți a fost realizată la 16 angajatori care au beneficiat de subvenţii aferente instruirii la locul de muncă în cadrul unităţii.

În rezultatul analizei informației disponibile în Sistemul Informațional „Jobless”, privind angajarea șomerilor în urma măsurii active, s-a constatat că, din cei 27 absolvenți ai instruirii la locul de muncă în cadrul unităţii au fost angajați toți 27 șomeri.

Pentru instruirea la locul de muncă în cadrul unităţii pentru anul 2024 au fost contractate 3 instituții de învățământ pentru 3 meserii: bucătar/bucătăreasă, electrician/electriciană în construcții și mecanic/mecanică-auto.

În rezultatul evaluării satisfacției beneficiarilor de instruirea la locul de muncă, se atestă că 89% din respondenți au rămas foarte mulțumiți de organizarea instruirii și 8% aveau deja încheiat un contract de muncă.

**Stagii profesionale***.* Pe parcursul anului 2024, au finalizat stagiul profesional și au obținut Confirmarea privind antrenarea în stagiu profesional și competențele practice dobândite 110 șomeri. Numărul șomerilor cu care au fost încheiate contracte pentru stagii profesionale în perioada anului 2024 a fost de 116 persoane. Din totalul șomerilor care au finalizat stagiul profesional, 81,8% sau 90 beneficiari sunt femei. Conform vârstei, cei mai mulți beneficiari ai măsurii de stagiu profesional sunt tineri cu vârsta cuprinsă între 16-34 ani (51%), 39 persoane (36%) cu vârsta cuprinsă între 35-49 ani și 15 beneficiari sunt persoane cu vârsta de 50+ ani (14%). Totodată, 1 persoană cu dizabilități a fost antrenată în măsura de stagiu profesional și a obținut Confirmarea privind antrenarea în stagiu profesional și competențele practice dobândite.

După criteriul nivelului de studii a beneficiarilor stagiilor profesionale, cei mai mulți beneficiari la momentul înregistrării cu statut de șomer 46% din total beneficiari aveau studii secundar-profesionale, 20% studii gimnaziale și primare, 16% studii superioare, 12% studii colegiale și 6% cu studii liceale. Șomerii cu studii gimnaziale și liceale dețineau cursuri de formare profesională, iar antrenarea în măsura de stagiu profesional a avut loc în profesia/meseria deținută în rezultatul absolvirii cursurilor.

Conform profesiilor/meseriilor pentru care s-au desfășurat stagiile profesionale, cea mai solicitată profesie/meserie a fost cea de contabil/contabilă (38), urmată de bucătar/bucătăreasă (19 persoane), frizer/frizeriță (18), coafor/coafeză (9), etc.

Ca rezultat al finalizării stagiului profesional, 110 șomeri au fost angajați în câmpul muncii.

În rezultatul evaluării satisfacției beneficiarilor de stagiul profesional, se atestă că 83,6% din respondenți au considerat că competențele practice obținute pe perioada desfășurării stagiului sunt suficiente pentru a putea ocupa un loc de muncă.

**Subvenționarea locurilor de muncă.** Pe parcursul anului 2024 la subdiviziunile teritoriale au fost înregistrate 271 cereri depuse de angajatori pentru subvenționarea locurilor de muncă, din care 238 (87%) au fost acceptate.

Au beneficiat de subvenții **159** agenți economici, care au angajat 238 șomeri care necesită suport suplimentar pe piața muncii, inclusiv 93 (39,1%) femei.

Majoritatea angajatorilor (52%) sunt din sectorul întreprinderilor micro – 83, urmate de cele mici – 45 (28%), mijlocii – 22 (14%) și întreprinderile mari – 9 (6%).

Din numărul total al șomerilor angajați, conform categoriilor de șomeri eligibili pentru subvenționare: 161 (68%) sunt persoane cu vârstă de 50 de ani și peste, 70 (29%) – persoane cu dizabilități, 6 (2%) – șomeri de lungă durată, 1 persoană eliberată din locurile de detenție.

Cei mai mulți șomeri au fost angajați în calitate de: muncitor/muncitoare auxiliar(ă) – 37 persoane, îngrijitor/îngrijitoare încăperi – 13 persoane, conducător/conducătoare auto – 15 persoane, etc.

Evaluarea distribuţiei celor 238 de șomeri plasaţi în câmpul muncii după nivelul de studii deţinut de aceștia, denotă că 57% din cei angajaţi nu deţin o profesie/meserie/ calificare.

Cei mai mulți șomeri au angajat următoarele raioane: Chișinău – 38 șomeri, Bălți – 21 șomeri, Cantemir – 17 șomeri, Rîșcani – 16 șomeri, Cimișlia – 13 șomeri, etc.

**Suport pentru crearea/adaptarea locului de muncă**. Conform Legii nr. 105/2018, angajatorii și șomerii care creează sau adaptează locuri de muncă pot beneficia de suport din partea subdiviziunilor teritoriale, care constă în: ***subvenții acordate pentru crearea sau adaptarea locului de muncă pentru persoanele cu dizabilități*** (art. 38). Au beneficiat de subvenții pentru **crearea** locurilor de muncă 9 angajatori, unde au fost angajați 12 șomeri cu dizabiltăți (5 femei si 7 bărbați) în calitate de muncitor/muncitoare necalificat(ă), muncitor/muncitoare în servicii de curățenie, conducător/conducătoare auto, tehnician imprimare 3D și tractorist. Conform gradului de dizabilitate (gr.II) – 11 persoane și 1 persoană cu dizabilitate medie de gr. III.

Pentru **adaptarea** locului de muncă, de subvenție a beneficiat 1 angajator, care a angajat 1 persoană cu dizabilitate accentuată (1 femeie) în calitate de muncitoare în servicii de curățenie. În total au beneficiat de subvenții pentru crearea/adaptarea locurilor de muncă 13 persoane. Locurile de muncă au fost subvenționate de către subdiviziunile din Cantemir (6 locuri), Bălți (1 loc), Chișinău (2 locuri), Anenii Noi (3 locuri) și Ungheni (1 loc adaptat).

**Consultanța, asistența și sprijinirea inițierii unei afaceri.** Au fost depuse la STOFM – 8 cereri de acordare a subvenţiei și toate 8 au fost finalizate, beneficiarii primind subvenţia. 6 șomeri, care au depus cerere de acordare a subvenției la sfârșitul anului 2023, au primit subvenția în 2024. În urma măsurii de inițiere a unei afaceri au fost create 22 de locuri de muncă din diferite domenii de activitate (antreprenoriat, contabilitate, industria alimentară, agricultură, etc).

În total, pe parcursul anului 2024, au primit subvenția 14 șomeri, din care 5 persoane erau cu vârsta până la 34 ani și 9 persoane cu vârsta între 35-54 ani. În aspect de gen: 9 – femei și 5 bărbați.

În anul 2024, subvenţia maximă oferită a fost de 247094 lei, cea minimă de 114612 lei. În total pentru 14 subvenţii acordate au fost transferate cca 2 mln 900 mii lei beneficiarilor.

Cele mai multe subvenţii au fost acordate cu suportul STOFM – 4 subvenții (8 locuri de muncă create), Ialoveni – 2 subvenții (3 locuri de muncă create), Leova, Călăraşi, Căușeni, Bălți, Comrat, Orhei, Anenii Noi și Dondușeni câte 1 subvenție acordată.

***Susținerea proiectelor de inițiative locale*** (art. 40). În perioada de raportare s-au acordat subvenții pentru stimularea creării locurilor de muncă în mediul rural pentru 19 angajatori. Urmare a acordării subvențiilor pentru cei 19 angajatori, au fost create în total 26 locuri de muncă noi în mediul rural, la care au fost selectate și angajate 26 persoane cu statut de șomer.

Cele mai multe locuri vacante au fost create de angajatorii:

* SRL Roxagro Prim, identificat de STOFM Călărași și SRL Andrei Danu Transport, identificat de STOFM Hîncești (câte 3 locuri de muncă);
* SRL Nicside-Art, SRL Paula&Nicolai din Soroca și SRL Sîngereanu Nicolae Alexandru din Orhei au creat și adaptat câte 2 locuri de muncă.

Cei mai mulți beneficiari de subvenții oferite pentru inițiativele locale au fost identificați de STOFM Hîncești – 5 beneficiari, Dubăsari – 3 beneficiari, Soroca – 2 beneficiari, etc.

Conform planurilor de afaceri, angajatorii beneficiari ai măsurii în 2024 au beneficiat în total de subvenții în valoare de cca 3 mln 500 mii lei. Astfel, în medie, ANOFM a subvenționat crearea unui loc de muncă cu cca 137 mii lei. Din totalul beneficiarilor, 3 angajatori au beneficiat de subvenție în sumă maximă de 247094 lei. Cea mai mică subvenție (68900 lei) a fost acordată pentru angajatorul beneficiar din raionul Hîncești, care a creat un loc de muncă de îngrijitor/îngrijitoare animale.

***Stimularea mobilității forței de muncă.*** Pe parcursul anului de raportare, subdiviziunile teritoriale au antrenat în măsuri de stimulare a mobilității forței de muncă 163 persoane înregistrate cu statut de șomer. Din totalul beneficiarilor de indemnizații, majoritatea șomerilor sunt din localitățile rurale 141 persoane (87%), 90 persoane (55,2%) sunt femei, iar din rândul tinerilor (16-29 ani) au beneficiat de indemnizații 33 persoane (20%).

Cei mai mulți șomeri, care au beneficiat de indemnizații unice de încadrare au fost identificați de STOFM: Cimișlia – 23 beneficiari, Ialoveni și Nisporeni câte – 11 beneficiari, Rîșcani – 8 beneficiari, Călărași – 7 beneficiari, Sîngerei – 7 beneficiari, etc.

Totodată, persoanele cu dizabilități accentuate sau severe șomere care se angajează, pe o perioadă nedeterminată sau determinată, într-o altă localitate decât localitatea unde locuiește efectiv, în scopul facilitării integrării în câmpul muncii, beneficiază pe toată durata angajării de o subvenție lunară neimpozabilă, pentru acoperirea cheltuielilor de transport. Pentru acoperirea cheltuielilor de transport au beneficiat de subvenție lunară 8 persoane șomere cu dizabilități.

**3.2**. Măsuri pasive ale pieței muncii**.**

Conform prevederilor Legii 105/2018, ANOFM stabilește dreptul la indemnizația de șomaj și emite decizii de acordare a acestui drept, iar datele din aceste decizii sunt transmise către Casa Naţională de Asigurări Sociale (CNAS) în baza conexiunilor intersistemice securizate pentru calculul cuantumului indemnizației de șomaj, stabilirea perioadei și plata indemnizației de șomaj.

În conformitate cu Legea nr.105/2018, la începutul anului 2024 beneficiau de indemnizație de șomaj 1681 persoane, iar pe parcursul anului 2024 pentru 4828 șomeri STOFM au emis decizii de acordare a indemnizației de șomaj, care au fost expediate către CNAS pentru calcularea mărimii, perioadei și plata indemnizației de șomaj.

# Capitolul IV. Concluzii.

**Conform datelor Biroului Național de Statistică (BNS) în 2024:**

**produsul intern brut** s-a majorat nesemnificativ cu **0,1%**;

**producția industrială a scăzut cu 1,1%** față de 2023,principalul factor fiind declinul industriei prelucrătoare (-4,5%);

**Rata inflației anuală** (decembrie 2024 față de decembrie 2023) a constituit **7%**, depășind intervalul de variație a țintei inflației stabilite de BNM (5% +/- 1,5%);

**Câștigul salarial** mediu lunar brut a înregistrat o creștere de **9%** în termeni reali, constituind14096,7 lei, marcând o **majorare** de 14,1% față de 2023 în termeni nominali;

**numărul preliminar al populației** Republicii Moldova cu reședința obișnuită la 01.01.2024 a constituit **2423,3 mii** persoane, în scădere cu **69,0 mii** persoane (cu 2,8%) mai puţin față de începutul anului precedent;

**rata de participare la forța de muncă a populației de 15 ani și peste** *(proporția forței de muncă de 15 ani și peste în populația totală de aceeași categorie de vârstă*) a constituit – **44,5%**, fiind în descreştere față  de valoarea anului precedent (în anul 2023 – 45,1%);

**populația ocupată** pentru anul 2024 a constituit **853,9 mii** persoane, fiind în descreştere cu **3,7%**, comparativ cu anul precedent;

**rata de ocupare a populației de 15 ani și peste** *(proporția persoanelor ocupate în vârstă de 15 ani și peste față de populația totală din aceeași categorie de vârstă)* a fost de **42,7**, fiind în descreștere față de nivelul anului precedent (43,1% în 2023);

# rata șomajului (ponderea șomerilor BIM în populația activă) la nivel de țară în anul 2024 a constituit 4,0%, fiind în descreștere comparativ cu anul 2023 (4,6%);

numărul **șomerilor BIM** în anul 2024 a constituit, **35,2** **mii** persoane fiind în descreștere comparativ cu anul precedent (**42,6 mii** persoane);

numărul tinerilor NEET a constituit **136,7 mii** persoane, din care **13,5%** erau din rândul tinerilor cu vârsta de 15-24 ani, **21,9%** din rândul tinerilor de 15-29 ani și respectiv **25,4%** din rândul celor de 15-34 ani. Comparativ cu anul 2023, acest indicator s-a micșorat pentru toate vârstele.

**Conform datelor ANOFM:**

au fost înregistrate în căutarea unui loc de muncă **59,3 mii** persoane, ceea ce constituie o diminuare cu 9% comparativ cu 2023;

din numărul total de persoane în căutarea unui loc de muncă (59,3 mii) au fost înregistrați cu statut de șomeri **18,8 mii** persoane, ceea ce a constituit o scădere cu **29%** față de anul precedent;

pe parcursul ultimilor ani persoanele **fără o calificare** profesională este în scădere. În 2024 ele au constituit **62%**, cu 2 p.p. mai puțin ca în 2023;

pe grupe de vârstă, cei mai mulți șomeri înregistrați au fost cu vârsta cuprinsă între 35–49 ani (**42%)**, urmați de cei cu vârsta 25–34 ani (**19%**), 50–55 ani și 56+ ani cu câte **15%** și cei de 16–24 ani cu **9%**. Comparativ cu anul precedent, a crescut cu 3 p.p. ponderea celor cu vârsta cuprinsă între 35-49 ani și cu 1 p.p. a celor de 16-24 ani, iar ponderea persoanelor de 56+ ani a scăzut cu 4 p.p;

**conform studiilor** – preponderent sunt persoanele cu studii **primare/gimnaziale** - **51%** din total șomeri înregistrați, cu 2 p.p. în scădere față de 2023. În dinamică, pe parcursul ultimilor ani se observă un trend ascendent a persoanelor cu studii superioare ce se adresează la serviciile STOFM și o scădere a ponderii persoanelor cu nivelul de studii primar/gimnazial;

**după medii de reședință**, ponderea persoanelor din mediul **rural** este predominant – **59%** și a scăzut cu 4 p.p. față de 2023 (63%); Dinamica ultimilor ani se atestă o tendință de scădere a ponderii șomerilor din mediul rural;

din numărul total de persoane adresate în căutarea unui loc de muncă (59,3 mii), au fost plasate în câmpul muncii **16,7 mii** persoane;

din total persoane plasate în câmpul muncii **7172** constituie șomerii înregistrați, ceea ce constituie 38% din numărul total de șomeri înregistrați;

au fost înregistrate **33,1** mii locuri vacante, comparativ cu anul precedent este o creștere ușoară cu 3 p.p;

conform **studiilor**, cele mai multe locuri de muncă vacante înregistrate solicită studii primare/gimnaziale 39(**39%**), urmate de liceale/medii generale (**27%**), secundar-profesionale (**14%**), superioare (**14%**) și medii speciale (**6%**);

conform **ocupațiilor** ponderea cea mai mare din numărul total de locuri de muncă vacante o ocupă *Muncitorii necalificați* (**23,3%**), urmat de *Muncitorii calificați* *și asimilați* (**20,1%**). Ce ține de *Șomerii înregistrați*, cea mai mare pondere o constituie *Muncitorii necalificați* (**27,6%**);

analizând corelarea între cererea și oferta forței de muncă pe ocupații se observă o discrepanță semnificativă între ofertă și cererea angajatorilor, în mod special semnalând o lipsă acută a forței de muncă calificate, la *Muncitori calificați* cererea de forță de muncădepășind oferta cu cca 10 p.p. Pe de altă parte *Muncitorii necalificați* înregistrați în baza de date a ANOFM, depășesc cererea cu cca 4 p.p. În concluzie, se atestă o discrepanță majoră în ceea ce privește competențele forței de muncă de pe piață și cele solicitate de angajatori;

după regiuni statistice, o situație mai echilibrată între cerere și ofertă se constată în regiunile Nord și Centru, iar în mun. Chișinău și Sud se atestă o discrepanță semnificativă între cerere și ofertă;

pe **medii de reședință**, ponderea locurilor de muncă vacante rămâne în continuare concentrată în mediul urban (**87%**), în rural fiind – **13%**;

În clasificarea locurilor de muncă vacante după **salarii** se atestă modificări semnificative în comparație cu anul precedent, indicând un trend pozitiv. Astfel, locurile vacante cu salarii mai mari de **5000 lei** s-au majorat de la **62%** la **74%**, iar cele negociabile au scăzut de la **38%** la **26%**.